Het SA nóú onafhanklike regbank? Nie voorheen! Jul 07 2008 04:51:47:413PM - (SA) ohn Horak, Hatfield Beeld se hoofartikel (“Regbank”, 7 Julie) praat van die “onafhanklikheid van die regbank”. Die vraag is: Wás ons regbank al onafhanklik? In 1985 was ek voorsitter van ’n stratkom-subkomitee in die Staatsveiligheidsraad se sekretariaat. Daar was baie beperkings op koerante. Veral die Argus-groep (vandag Independent Newspapers) het dié regulasies bly betwis. Die groep bring verskeie aansoeke voor die Natalse regbank omdat regter John Didcott daar telkens die regulasies ongeldig verklaar. Mnr. P.W. Botha se regering raak gefrustreerd met die “liberale Didcott” en mnr. Kobie Coetsee, die minister van justisie, roep ’n vergadering in sy ampswoning byeen. Ek verteenwoordig die nodale punt van die polisie se veiligheidstak en my komitee. Daar was twee advokate, een van Natal, die ander van Johannesburg. Hulle is albei vandag gesiene regters in ons land. Die vergadering beveel die Natalse advokaat om na regter Broome te gaan, wat ’n paar dae later ’n soortgelyke aansoek in die Suidkus- afdeling van die hooggeregshof sou aanhoor, om hom te vra om vir die regulasies uitspraak te gee. Regters Broome en Didcott sou dan teenstrydige uitsprake lewer in dieselfde afdeling van die hooggeregshof. Die appèlhof in Bloemfontein sou dan dringend moes besluit wie van die twee regters reg is. Dit sou dan wet wees. Coetsee het gesê hy sal verseker dat die “regte” uitspraak in Bloemfontein gelewer word. Alles het toe só uitgewerk. Soveel vir ’n onafhanklike regbank.